b'\n_START_ARTICLE_\nNettradio\n_START_PARAGRAPH_\nNettradio er betegnelsen p\xc3\xa5 radio som streames over Internett. Nettradio trenger ikke v\xc3\xa6re tradisjonelle radiostasjoner som lokale- og riksdekkende FM-stasjoner._NEWLINE_Fordi radiosignalet blir distribuert over Internett, blir det mulig \xc3\xa5 lytte p\xc3\xa5 radiostasjoner fra hele verden. Det kan eksempelvis v\xc3\xa6re \xc3\xa5 lytte p\xc3\xa5 lokalradio i Tyskland fra Norge og du kan f\xc3\xa5 tilgang til over 13 000 radiokanaler fra hele verden, b\xc3\xa5de lokale og riksdekkende. P\xc3\xa5 samme m\xc3\xa5te kan vi fra Norge reise til utlandet, og samtidig lytte p\xc3\xa5 lokalradio hjemme\xc2\xa0\xe2\x80\x93 dette kan gj\xc3\xb8res fra hele verden.\n_START_SECTION_\nKringkaste nettradio\n_START_PARAGRAPH_\nFor \xc3\xa5 sende nettradio m\xc3\xa5 tilbyderen ha en lydkilde som f.eks. CD-plate, MP3 eller tilsvarende, i tillegg til en tjener som faktisk sender lyden ut p\xc3\xa5 nettet. Tjeneren er en datamaskin med spesiell programvare som tillater utsendelse av lyd. Slik programvare kan v\xc3\xa6re SHOUTcast, Streamcast, MuSE, Windows Media eller i kombinasjon med nettbaserte l\xc3\xb8sninger som PhpStreamcast, for \xc3\xa5 nevne noen._NEWLINE_Radiostasjonen kopierer normalt musikk fra en CD til datamaskinens platelager, eller kj\xc3\xb8per/laster ned musikk fra Internett. Dette blir lagt til i spillelister, som ved vanlig avspilling. Radiostasjonen sender normalt denne sendingen videre til en egen tjener som nyttegj\xc3\xb8r seg av stor b\xc3\xa5ndbredde. Tjeneren distribuerer s\xc3\xa5 sendingen direkte til lytterne.\n_START_SECTION_\nHistorikk\n_START_PARAGRAPH_\nKringkasting av radio startet tidlig p\xc3\xa5 1920-tallet, men ble ikke mobilt tilgjengelig f\xc3\xb8r i 1954, da transistorradioen ble tilgjengelig._NEWLINE_Nettradio f\xc3\xb8lger samme utvikling og er en nyere form for radio. Nettradio har siden 1990-tallet v\xc3\xa6rt tilgjengelig bare for PC-er med installert programvare til \xc3\xa5 spille av. Dette har de siste \xc3\xa5rene endret seg i utvikling, og i likhet med vanlig radio blir nettradio mobilt og tr\xc3\xa5dl\xc3\xb8st tilgjengelig for produkter som bilstereo, PDA-er og mobiltelefoner i neste generasjons nettverk.\n_START_SECTION_\nVirtuelle kringkastere\n_START_PARAGRAPH_\nDet finnes mange virtuelle radiokringkastere p\xc3\xa5 Internett. Slike kringkaster ikke selv men opererer som portaler for reelle kringkastere. Den st\xc3\xb8rste er VTuner som har over 7\xc2\xa0800 nettradiostasjoner. I Norge finnes Aller Edge, tidligere Nordic Web Radio, som ogs\xc3\xa5 driver kringkastingstjenester._NEWLINE_Virtuelle radiokringkastere kan \xc3\xa5pne en direkte kobling mellom klienten\xc2\xa0\xe2\x80\x93 brukeren\xc2\xa0\xe2\x80\x93 og radiostasjonens tjener, eller radiokringkastingen kan rekodes for nye formater eller p\xc3\xa5 andre m\xc3\xa5ter endre karakter. Hvis det settes opp en direkte tilgang mellom brukeren og kringkasteren antar enkelte akt\xc3\xb8rer at opphavsretten ikke blir krenket. Hvis sendingen omkodes for andre formater mener disse at en m\xc3\xa5 inng\xc3\xa5 avtaler som sikrer opphavsretten. Dette er tildels parallelt med s\xc3\xb8kemotorer p\xc3\xa5 nettet som lenker nettsteder uten \xc3\xa5 endre disses karakter, mens tjenester som behandler materialet og endrer utseende og innhold m\xc3\xa5 inng\xc3\xa5 egne avtaler. De sm\xc3\xa5 utdragene i trefflistene vil falle inn under sitatretten.\n_START_SECTION_\nNorske nettradiostasjoner\n_START_PARAGRAPH_\nDet finnes en rekke radiostasjoner i Norge som sender prim\xc3\xa6rt p\xc3\xa5 Internett. Eksempler p\xc3\xa5 nettradiostasjoner, PowerWave, Radio 3 Norge Radiolive og Smashradio. NorskRadio.org er en portal som har samlet norske riksdekkende og lokalradiostasjonene p\xc3\xa5 en nettside.\n_START_SECTION_\nNorske nettradiokanaler i iTunes\n_START_PARAGRAPH_\nNettsiden Mac1.no har en popul\xc3\xa6r nettradiopakke til iTunes som legger inn rundt 100 norske nettradiokanaler. Alt fra sm\xc3\xa5 lokalstasjoner til de store kommersielle. Pakken inkluderer i tillegg flere svenske og danske nettradiokanaler. Den automatiske pakken er til Mac OS X, mens Windows-brukere kan legge M3U-filene inn i iTunes.'